ดอลล์แข็งค่า ขณะตลาดจับตากรีซจ่ายหนี้คืน IMF
ดอลลาร์สหรัฐปรับตัวขึ้นเมื่อเทียบสกุลเงินยูโรเมื่อคืนนี้ (18 พ.ค.) จากความวิตกกังวลที่เพิ่มมากขึ้นเกี่ยวกับความสามารถของกรีซในการชำระคืนหนี้สินแก่กองทุนการเงินระหว่างประเทศ (IMF)
19 พ.ค. 2558

สำนักข่าวอินโฟเควสท์รายงานว่า ค่าเงินยูโรวานนี้ (18 พ.ค.) อ่อนค่าลงเมื่อเทียบดอลลาร์สหรัฐที่ระดับ 1.1303 ดอลลาร์สหรัฐ จาก 1.1461 ดอลลาร์สหรัฐ ขณะที่เงินปอนด์ลดลงที่ 1.5658 ดอลลาร์สหรัฐ จากระดับ 1.5752 ดอลลาร์สหรัฐ
ค่าเงินดอลลาร์สหรัฐปรับขึ้นเทียบกับสกุลเงินเยนที่ 120.01 เยน เทียบกับระดับ 119.29 เยน และเพิ่มขึ้นเมื่อเทียบกับฟรังก์สวิสที่ระดับ 0.9258 ฟรังก์ จาก 0.9144 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7980 ดอลลาร์สหรัฐ จากระดับ 0.8047 ดอลลาร์
ดอลลาร์ดีดตัวขึ้นในช่วงเริ่มต้นสัปดาห์เมื่อเทียบยูโร ขณะที่นักลงทุนมีความกังวลระลอกใหม่เกี่ยวกับความสามารถของกรีซในการที่จะชำระคืนหนี้สินแก่บรรดาเจ้าหนี้ ขณะที่ยูโรปรับตัวย่ำแย่จากข่าวที่ว่าบรรดานักการเมืองยุโรปได้เดินหน้ากดดันกรีซให้เร่งดำเนินการปฏิรูปเชิงโครงสร้างเพื่อที่จะได้รับเงินช่วยเหลือเพิ่มเติมจากเจ้าหนี้
ด้านนายกรัฐมนตรีอเล็กซิส ซิปราสของกรีซ กล่าวเมื่อวานนี้ว่า กรีซอยู่ระหว่างดำเนินความพยายามขั้นสุดท้ายเพื่อบรรลุข้อตกลงในการคลี่คลายวิกฤตหนี้ของประเทศกับบรรดาเจ้าหนี้ในช่วงหลายวันข้างหน้านี้ อย่างไรก็ตาม ข้อมูลในช่วงที่ผ่านมาจาก IMF แสดงให้เห็นว่าแทบไม่มีโอกาสที่กรีซจะชำระคืนหนี้ได้ตามกำหนดในวันที่ 5 มิ.ย.นี้ ทั้งนี้ แม้ว่ากรีซได้ชำระคืนเงินงวด 750 ล้านยูโรแก่ IMF ไปเมื่อสัปดาห์ที่แล้ว แต่นักลงทุนยังไม่แน่ใจว่ากรีซจะสามารถชำระหนี้ต่อไปได้นานเพียงใด